《南安岩主定应大师真赞》
宋代·黄庭坚

定光古佛，不显其光。
古锥透穿，大千以为囊。
卧像出家，西峰参道。
亦俗亦真，一体三宝。
彼逆我顺，彼顺我逆。
过即追求，虚空鸟迹。
驱使草木，教诲蛇虎。
愁霖出日，枯旱下雨。
无男得男，无女得女。
法法如是，谁夺谁予。
令君威怒，免我伽梨。
既而释之，遂终白衣。
白帽素履，须发皤皤。
寿八十二，与世同波。
穷岩草木，枯腊风雨。
七闽香光，家以为祖。
萨埵御天，宋有万姓。
乃锡象服，名曰定应。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。